**LAUSUNTO**

[**Hallituksen esitys eduskunnalle yksityistielaiksi ja eräiksi siihen liittyviksi laeiksi**](https://www.lvm.fi/lvm-site62-mahti-portlet/download?did=224615)

Lakiesitys on pääosiltaan oikeansuuntainen ja sisältää paljon parannuksia nykyiseen yksityistielakiin.
Esityksen yleisperusteluissa ja yksityiskohtaisissa perusteluissa annetaan kuitenkin osin liian ruusuinen kuva lain vaikutuksista.

**Erityisesti kiinnittäisin huomiota esitykseen viranomaistehtävien hoitamisesta:**

Esityksen mukaan tielautakunnat lakkautettaisiin ja niiden tehtävät siirrettäisiin yksityistietoimituksessa Maanmittauslaitoksen tai tietyissä tapauksissa kunnan kiinteistörekisterin pitäjän hoidettavaksi, maaoikeuteen sekä maakuntauudistuksen yhteydessä perustettavaan valtion lupa- ja valvontavirastoon.

Lisäksi maakunnille ja kunnille säädettäisiin mahdollisuus perustaa yksityistieasioille sovittelu- ja neuvontaelimiä. Näillä toimenpiteillä pyrittäisiin lieventämään tielautakuntien lakkauttamisesta yksityishenkilöille aiheutuvaa kuluriskin kasvua yksityistieasioiden hoidossa.
Esitystä perustellaan lähinnä kuntien tehtävien vähentämisellä kun tielautakunnat lakkautettaisiin.

**Kommenttini viranomaistehtävien hoitamista koskevaan esitykseen:**

Kuntien mahdollisuus perustaa yksityistieasioille sovittelu- ja neuvontaelin torpedoi osittain tarkoituksen vähentää kunnille aiheutuvia kustannuksia ja tehtäviä tielautakunnat lakkauttamalla, koska neuvontaelimen toiminnasta aiheutuisi kunnille tehtäviä ja kustannuksia.
**Tiekuntien päätöksien muutoksenhakuprosessit tulevat tieosakkaille/asianosaisille monimutkaisiksi, monitahoisiksi, vaikeammiksi ja lisäävät huomattavasti oikeutta hakevan tieosakkaan/asianosaisen/tiekunnan kustannuksia, jos häviää asiansa.**Voimassa olevan lain mukaan tiekunnan päätöksistä on voinut hakea muutosta tielautakunnalta. Päätökset muutoshakemuksiin ja muihin tielautakunnan päätettävissä oleviin asioihin on ollut mahdollista tehdä nopeasti ja kustannukset ovat olleet hakijan/asianosaisen/tiekunnan kannalta kohtuulliset. Lisäksi ongelmista on voinut neuvotella paikallisesti. **Eli asiat on voinut hoitaa yhden luukun periaatteella.**

Onkin pelättävissä, että **asianosaisten oikeusturva heikkenee**, koska kynnys valituksille kustannusten ja prosessin hankaloitumisen johdosta kasvaa. Lisäksi on odotettavissa, että **asioiden käsittelyajat pitenevät.**
Lisäksi herää kysymys onko maanmittauslaitoksella, maakunnilla tai valtion lupa- ja valvontavirastolla resurssit esitettyjen lisätehtävien hoitamiseen?
Lisäksi läheskään kaikilla kunnilla ei ole kunnan kiinteistörekisterin hoitajaa. Ja millaiset resurssit niillä, joilla on kiinteistörekisterin hoitaja, on hoitaa niille kaavailtuja osia yksityistieasioita?

**Esitän, että viranomaistehtävien hoitamista koskevaa esitystä harkittaisiin vielä uudelleen.**

1.3.2017

Seppo Portimo
Juuan kunta
kuntatekniikan päällikkö
- esittelee asiat toimitusjaostolle, yli 30 vuoden kokemuksella